Shtohet numri i vizitorëve të huaj në zonën e Uashingtonit
Zyrtarët në Uashington thonë se parashikojnë që turizmi këtë vit të vazhdojë të jetë në nivelet e vitit të kaluar
Turistët nga vende të ndryshme të botës janë arsyeja e shtimit të turizmit në Uashington, duke balancuar kështu rënien e numrit të turistëve amerikanë, që vijnë këtu. Elliott Ferguson është president i korporatës zyrtare për turizmin e kryeqytetit, Destinacioni Uashington DC. Zoti Ferguson thotë se, deri në qershor, përqindja e rezervimeve në hotelet e Uashingtonit ishte e njëjtë me vitin e kaluar, rreth 76 për qind. Por statistikat më të fundit për vizitorët tregojnë se 1.4 milionë turistë të huaj erdhën në Uashington vitin e kaluar, 9 për qind më shumë se një vit më parë, duke e bërë kryeqytetin një prej destinacioneve kryesore për turistët e huaj. Raquel Soares është nga Brazili. Matt Gaffney është president i firmës së marketimit të turizmit, Rajoni i Kreyqytetit USA. Ai thotë se numri i vizitorëve nga Brazili është rritur me 29 për qind. Turistë të tjerë që vijnë më shumë në Uashington janë nga Britania, Gjermania, Australia, Kina dhe Franca. Wen Yang është nga Kina dhe bashkë me familjen po kalon pushimet në Uashington. Zyrtarët e turizmit thonë se shtimi i numrit të vizitorëve të huaj në zonën e Uashingtonit balancon numrin në rënie të turistëve amerikanë, të cilët, si pasojë e ngadalësimit ekonomik, po udhëtojnë më pak. Analistët thonë se turistët e huaj, të cilët qëndrojnë në hotel mesatarisht 7 netë, shpenzojnë më shumë se sa vizitorët amerikanë. Përveç ushqimit dhe hotelit, turistët e huaj shpenzojnë mesatarisht 2 mijë dollarë të tjerë. Kjo video është pjesë e përpjekjeve të korporatës Destinacioni Uashington DC, për të tërhequr më shumë vizitorë të huaj, duke reklamuar pikat kryesore turistike të Uashingtonit, përfshirë shumë monumente, muzeume falas dhe ngjarje të tilla si festivali i përvitshëm Cherry Blossom dhe ai Folklorik. Matt Gaffney i firmës së marketimit të turizmit, Rajoni i Kryeqytetit USA, thotë zyrtarët e turizmit kanë krijuar faqe eletronike për të tërhequr vizitorë të huaj në Uashington. Zyrtarët e turizmit në Uashington thonë se parashikojnë që turizmi këtë vit të vazhdojë të jetë në nivelet e vitit të kaluar, ndërsa kryeqytetin e Amerikës e vizitojnë më shumë turistë të huaj.